Oikeusministeriö
PL 25
00023 VALTIONEUVOSTO

Edustuksellinen demokratia KANSANVALTA 2007 -TOIMIKUNNAN MIETINTÖ (Komiteanmietintö 2005:1)

Toimeksiannon mukaisesti toimikunnan työ, mietintö ja ehdotukset käsittelevät jokseenkin kokonaan puolueiden toimintaa, vaalijärjestelmää, vaalien toteutusta, teknisiä järjestelyjä, kunnallisten luottamushenkilöiden toimintaedellytysten parantamista sekä kansalaisten suoraa osallistumista. Kuntien ja valtion tiedotusta osin sivuavia seikkoja lukuun ottamatta siinä ei ole varsinaisesti käsitelty puolueiden toimintaan tai vaaleihin liittyvää tiedotusvälineiden toimintaa tai tiedonvälitystä.

Yleisradion puolesta ei sen vuoksi ole tässä vaiheessa tarpeen ottaa lähemmin kantaa toimikunnan tekemiin ehdotuksiin siitä huolimatta, että toteutuessaan niillä epäilemättä olisi heijastumia yhtiön hoitamaan tehtäväalueeseen.

Yleisesti voi kuitenkin todeta, että yksittäisistä tiedotusvälineistä Yleisradio tehtävänsäkin mukaisesti kaikkein laajimmin ja kattavimmin nykyisin huolehtii kansalaisten tietotarpeista toimikunnan työssään koskettelemalla alueella televisiossa, radiossa ja internetissä, suomeksi ja ruotsiksi sekä valtakunnallisesti että alueellisesti. Puolueiden valtiollisen ja valtiollisiin vaaleihin liittyvän toiminnan lisäksi myös kunnallinen ja kansalaisjärjestötoiminnan taso on monipuolisen säännöllisen käsittelyn ja seurannan aihe alueellisessa radio- ja televisiotoiminnassa. Samoin asiaa käsitellään journalistisesti toimitetuissa uutis- ja ajankohtaisohjelmissa käytännössä päivittäin jossain muodossa.

Journalistisesti toimitetun uutis- ja ajankohtaisohjelmiston lisäksi vuosittain välitetään televisiossa suorana eduskunnasta kyselytunnit, kymmeniä tunteja tärkeimpiä täysistuntokeskusteluja sekä aiempaa enemmän myös puoluekokousten tapahtumia ja tärkeimpiä tiedotustilaisuuksia.

Vaalien edellä tuotetaan runsaasti niihin kytkeytyvää erityisohjelmistoa ja vaalien tulospalvelussa Yleisradio on tärkein väylä kansalaisille televisiossa, radiossa, teksti-tv:ssä ja internetissä. Vaalikoneiden käyttöönotossa ja vaaleihin liittyvässä tutkimustoiminnassa ja tutkimusten julkaisemisessa Yleisradio on ollut Suomen edelläkävijä. Ohjelmiston vuorovaikutteisuutta on viime vuodet asteittain pyritty lisäämään jo ennen internetin laajamittaista käyttöönottoa, joka nyt on tehnyt mielekkääksi myös kansalaisten tiedonsaantia helpottavien erityisten vaalisivustojen tuottamisen muun ohjelmatoiminnan lisäksi ja tueksi.

Edellä todettu huomioon ottaen, on lopuksi syytä kiinnittää huomiota toimikunnan yhteen yksittäiseen tiedonvälitystä sivuavaan ehdotukseen varsinkin kun valtaosalla väestöstä jo nyt on mahdollisuus internetin käyttöön ja hakukoneiden käytettävyys on parantunut runsaasti. Ehdokkaiden puolue- ja vaaliohjelmista koottavan yhtenäisen tietokannan kokoaminen viranomaistoimintana (s. 17) esim. ministeriön vaalisivuille saattaisi helpottaa tiedotusvälineiden työtä ja puolueiden keskinäistä vuoropuhelua, mutta ei välttämättä edistäisi toimikunnan tavoitteeksi asettamaa suomalaisen puoluejärjestelmän kansanliikeluonteen vahvistamista.

Yleisradio Oy

Olli-Pekka Heinonen			Jussi Tunturi
televisiotoiminnan johtaja		hallintojohtaja